黃家駒

黃家駒係香港搖滾樂隊Beyond嘅主音同埋結他手，亦係樂隊低音結他手黃家強嘅二哥。中五畢業之後，曾經做過辦公室助理、五金行業、冷氣行業、水電工程行業、電視台佈景員等等，甚至入過樂隊鼓手葉世榮做嗰間公司度做保險經紀。

屋企 
廣東台山人，1962年香港出世，佢係黃家強二哥。

事業 
黃家駒讀初中嗰陣因為朋友嘅影響鍾意咗西歐流行音樂，15 歲嗰陣重係屋企附近後巷搵到支壞嘅結他，原本諗住畀個識玩結他嘅朋友，但嗰位朋友話支結他太殘唔要，結果黃家駒拎返屋企自己整，令佢同呢種樂器結下不解之緣。1980年代初，黃家駒由琴行老闆介紹識咗葉世榮，發覺大家咁啱都鍾意一樣嘅音樂，於是同埋兩個朋友鄧煒謙，重有李榮潮一起夾樂隊，呢個就係 Beyond 嘅雛型。1983年 Beyond 正式組成，經過幾次成員變動，期間低音結他手黃家強，同埋主音結他手黃貫中先後加入，開咗「永遠等待音樂會」同埋出咗盒帶《再見理想》之後，終於有經理人睇得起佢哋而入咗樂壇。

Beyond 頭十年發表嘅歌，大部分都係黃家駒寫同埋唱嘅。除了經樂隊發表歌曲，黃家駒都會寫吓歌畀其他歌手，曾經唱過佢寫嘅歌嘅歌手包括許冠傑、譚詠麟、麥潔文、王靖雯、蔡興麟等。

1993年6月24號凌晨大概1點15分，樂隊喺日本東京富士電視台錄影遊戲節目《Utchan Nanchan嘅想做乜嘢就做乜嘢》嗰陣出意外，黃家駒被台上嘅水漬跣倒，喺大約3米高嘅台跌咗落地，左邊額頭首先落地，重傷暈咗，入咗醫院6日之後響當地時間下晝4點15分過身。7月2號晚，遺體運返香港。4號下晝喺香港殯儀館設靈，同日夜晚，商業電台搞咗個悼念音樂會，全場坐滿2,600人，好多人都泣不成聲。5號中午大殮，當靈車駛出殯儀館時，街道兩邊幾千個歌迷衝出馬路，圍住架靈車，要差人維持秩序分隔，之後佢嘅靈柩喺大概500個歌迷目送下，葬咗喺將軍澳華人永遠墳場，另外九龍塘省善真堂都安咗佢個靈位，直到而家仍然成日有歌迷過去拜佢。

紀念 
Beyond 其他成員都繼承咗佢嘅遺志，用樂隊嘅名出咗好多隻碟，直到2005年先至正式宣佈解散。黃家駒對香港樂壇嘅貢獻已經得到大眾嘅認同，香港郵政喺2005年11月8號出嘅「香港流行歌星」郵品系列裏面，黃家駒係其中一個獲致敬出郵票嘅歌手。

出過嘅碟 
黃家駒唱嘅歌全部都用Beyond嘅名出。佢最後做同埋寫嘅歌，收錄咗喺粵語碟《樂與怒》同國語碟《海闊天空》。

拍過嘅電視劇 
香港電台《暴風少年》嘅「黑仔強」

做過嘅戲 
《靚妹正傳》
《戀愛季節》
《黑色迷牆》
《吉星拱照》
《開心鬼救開心鬼》
《忍者龜》
《忍者龜II》
《Beyond日記之莫欺少年窮》
《豪門夜宴》
《籠民》

攞過嘅獎 
 香港新城電台「1992年度勁爆作曲人」
 香港電台「無休止符紀念獎」
 無綫電視「1993年度十大勁歌金曲──榮譽大獎」
 香港商業電台「叱咤殿堂十大至尊作曲人」

名言 
香港沒有樂壇 只有娛樂圈
生命不在乎得到什麼，只在乎做過什麼。

Beyond Music
 【爲Beyond乾杯,爲家駒乾杯】--Beyond rare music 

類:Beyond
類:香港男歌手
類:香港唱作人
類:香港結他手
類:祖籍台山
家駒